Love Story (Taylor Swift qoʻshigʻi). „Love Story“ („Muhabbat hikoyasi“) amerikalik qoʻshiqchi va qoʻshiqnavis Taylor Swift ijro etgan qoʻshiqdir. Xonandaning "Fearless" nomli ikkinchi studiyaviy albomiga kiritilgan. 2008-yilning 15-sentabrida albomning asosiy singli sifatida Big Machine Records leyblida eʼlon qilingan. Qoʻshiq matni yigitning qizga turmush qurish taklifini berishi bilan yakunlanuvchi ikki qahramon oʻrtasidagi muhabbat haqida hikoya qiladi. „Love Story“ qoʻshigʻi Avstraliya chartlarida birinchi pogʻonani egallagan hamda Avstraliya ovoz yozish sanoati assotsiatsiyasi () tomonidan oʻn marotaba platina sertifikati bilan taqdirlangan. AQSh, Birlashgan Qirollik, Kanada, Irlandiya, Yangi Zelandiya, Yaponiya va Shotlandiya chartlarida yuqori beshtalikdan oʻrin egallagan. "Billboard" Hot 100 chartida toʻrtinchi pogʻonagacha koʻtarilgan hamda Swiftning shu chartning yuqori oʻntaligidan oʻrin egallagan ilk qoʻshigʻiga aylangan. Shuningdek, Amerika ovoz yozish sanoati assotsiatsiyasi () tomonidan sakkiz marotaba platina sertifikati bilan taqdirlangan. Tarona AQShning oʻzida 6 milliondan oshiq nusxada, umumjahon boʻylab esa 18 milliondan oshiq nusxada sotilgan. Qoʻshiq uchun klip ham suratga olingan boʻlib, unga Trey Fanjoy rejissorlik qilgan. Klipda Swift va Justin Gaston mos ravishda ilk koʻrishishdayoq bir-birlariga oshiq boʻlgan qiz va yigit rolini ijro etishgan. Klip „Yil videosi“ nominatsiyasida CMA hamda CMT mukofotlari bilan taqdirlangan.